I Grenaa Havn ligger en skrotbunke på cirka 1.000 ton, som skal sejles til Sverige.

Her har den ligget i flere måneder, mens virksomheden Stena Recycling har ventet utålmodigt på at få tilladelse til at fragte de mange ton kobber, aluminium og rustfrit stål over sundet.

Men det grønne lys har ladet vente på sig, for inde i Miljøstyrelsen hober ansøgningerne om affaldstransport sig op. Og sagsbehandlingstiden ventes at skyde yderligere i vejret, da regeringens planer om at udflytte styrelsen får ansatte til at sige op i hobetal.

Hos Stena Recycling, der er Skandinaviens største genanvendelsesfirma, oplever man allerede nu sagsbehandlingstider på i gennemsnit 122 dage, fortæller markedsdirektør Jakob Kristensen.

- Miljøstyrelsen er gået helt i stå, siger han.

Jakob Kristensen, markedsdirektør i Stena Recycling. (© DR Nyheder)

Betaler 600.000 kroner om året i gebyr

Danske virksomheder importerer og eksporterer mange forskellige former for affald, som kan genanvendes og blive til nye produkter.

Når de søger om godkendelse til at fragte affaldsprodukterne ind eller ud af landet, betaler de et gebyr på 14.200 kroner for at få deres sag behandlet.

Derefter har Miljøstyrelsen ifølge EU-lovgivning tre dage til at kvittere for ansøgningen og 30 dage til at behandle sagen.

- Vi har betalt op mod 600.000 kroner om året for at få transportgodkendelser behandlet i Miljøstyrelsen. Så jeg synes egentlig, vi har betalt pengene, og så synes jeg også, de skal levere varen, siger Jakob Kristensen.

Læs også : Miljøstyrelsen med over 400 ansatte flyttes fra København til Odense

- Mens vi står her med vores politiske kæphest

Han understreger, at han ikke har nogen holdning til, hvor i landet Miljøstyrelsen skal ligge.

Men han er frustreret over udsigten til, at hans virksomhed kan ende med at tabe flere penge, mens Miljøstyrelsen får oplært nye medarbejdere.

Samtidig advarer han om, at danske virksomheder risikerer at blive overhalet indenom.

- Mens vi står her med vores politiske kæphest og skal have gang i udflytning, så galoperer resten af Europa afsted, hvad angår genvinding. Og det er jo dybt frustrerende for en virksomhed som vores, siger han.

Læs også : Internt notat: Udflytning af Miljøstyrelsen kan ramme miljø og natur hårdt

Hans Christian Karsten, vicedirektør i Miljøstyrelsen. (© DR Nyheder)

Miljøstyrelsen: Vi står i en udfordrende situation

100 medarbejdere har allerede opsagt deres stillinger i Miljøstyrelsen i løbet af årets første kvartal, og højst en femtedel ventes ifølge interne dokumenter fra styrelsen at flytte med deres stillinger til Odense.

I den afdeling, der skal godkende firmaernes affaldstransporter, har halvdelen indtil videre sagt op, fortæller vicedirektør i Miljøstyrelsen Hans Christian Karsten.

- Medarbejderne gør alt, hvad de kan. Men det er klart, at vi står i en udfordrende situation, siger han.

Hans Christian Karsten fortæller, at der bliver rekrutteret nye medarbejdere til at udfylde hullerne efter dem, der er stoppet: